CELEX: 32015R1933
Language: el
Date: 2015-10-27 00:00:00
Title: Κανονισμός (ΕΕ) 2015/1933 της Επιτροπής, της 27ης Οκτωβρίου 2015, για την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για τους πολυκυκλικούς αρωματικούς υδρογονάνθρακες σε ίνες κακάου, τσιπς μπανάνας, συμπληρώματα διατροφής, αποξηραμένα βότανα και αποξηραμένα μπαχαρικά (Κείμενο που παρουσιάζει ενδιαφέρον για τον ΕΟΧ)

28.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 282/11
            
         ΚΑΝΟΝΙΣΜΌΣ (ΕΕ) 2015/1933 ΤΗΣ ΕΠΙΤΡΟΠΉΣ
   της 27ης Οκτωβρίου 2015
   για την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για τους πολυκυκλικούς αρωματικούς υδρογονάνθρακες σε ίνες κακάου, τσιπς μπανάνας, συμπληρώματα διατροφής, αποξηραμένα βότανα και αποξηραμένα μπαχαρικά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα.
            
         
               (2)
            
            
               Σύμφωνα με τον κανονισμό, τα μέγιστα επιτρεπτά επίπεδα για τους πολυκυκλικούς αρωματικούς υδρογονάνθρακες (ΠΑΥ) πρέπει να είναι ασφαλή και να είναι στο κατώτερο ευλόγως εφικτό επίπεδο με βάση τις ορθές πρακτικές παραγωγής και ξήρανσης, καθώς και τις ορθές γεωργικές/αλιευτικές πρακτικές.
            
         
               (3)
            
            
               Οι ίνες κακάου είναι ένα ειδικό προϊόν κακάου που παράγεται από το κέλυφος κόκκων κακάου και περιέχει υψηλότερα επίπεδα ΠΑΥ από τα προϊόντα με βάση το κακάο τα οποία παράγονται από αποφλοιωμένους σπόρους κακάου. Οι ίνες κακάου και τα παράγωγα προϊόντα είναι ενδιάμεσα προϊόντα στην τροφική αλυσίδα και χρησιμοποιούνται ως συστατικό για την παρασκευή τροφίμων με χαμηλή περιεκτικότητα σε θερμίδες και υψηλή περιεκτικότητα σε ίνες. Είναι σκόπιμο να καθοριστούν συγκεκριμένα επίπεδα ΠΑΥ για τις ίνες κακάου και τα παράγωγα προϊόντα. Δεδομένου ότι τα εν λόγω προϊόντα έχουν χαμηλή περιεκτικότητα σε λιπαρά, τα μέγιστα επιτρεπτά επίπεδα είναι σκόπιμο να θεσπιστούν στη βάση νωπού βάρους.
            
         
               (4)
            
            
               Τα τσιπς μπανάνας χρησιμοποιούνται στα δημητριακά προγεύματος και σε είδη ζαχαροπλαστικής· επίσης, καταναλώνονται ως πρόχειρο φαγητό. Υψηλά επίπεδα ΠΑΥ βρέθηκαν πρόσφατα σε τσιπς μπανάνας. Τα εν λόγω ευρήματα σχετίζονται με το τηγάνισμα των τσιπς μπανάνας σε έλαιο κοκοφοίνικα. Συνεπώς, είναι σκόπιμο να θεσπιστούν μέγιστα επιτρεπτά επίπεδα ΠΑΥ για τα τσιπς μπανάνας. Ως πρώτο βήμα, λόγω της έλλειψης επαρκών δεδομένων σχετικά με την παρουσία τους, τα εν λόγω μέγιστα επίπεδα αντιστοιχούν στα μέγιστα επίπεδα ελαίου κοκοφοίνικα που προορίζεται για άμεση κατανάλωση από τον άνθρωπο ή για χρήση ως συστατικό στα τρόφιμα. Τα μέγιστα επιτρεπτά επίπεδα θα πρέπει να επανεξεταστούν εντός δύο ετών, λαμβανομένων υπόψη των διαθέσιμων δεδομένων παρουσίας.
            
         
               (5)
            
            
               Υψηλά επίπεδα ΠΑΥ διαπιστώθηκαν σε ορισμένα συμπληρώματα διατροφής που περιέχουν ή προέρχονται από συστατικά βοτάνων. Η παρουσία υψηλών επιπέδων ΠΑΥ στα εν λόγω συμπληρώματα διατροφής έχει συνδεθεί με ακατάλληλες πρακτικές ξήρανσης που εφαρμόζονται σε αυτά τα συστατικά βοτάνων. Τα εν λόγω υψηλά επίπεδα μπορούν να αποφευχθούν με την εφαρμογή ορθών πρακτικών. Είναι, συνεπώς, σκόπιμο να θεσπιστούν σε αυτά τα προϊόντα μέγιστα επιτρεπτά επίπεδα για τους ΠΑΥ, που είναι εφικτά με την εφαρμογή ορθών πρακτικών ξήρανσης και τα οποία εξασφαλίζουν υψηλό επίπεδο προστασίας της ανθρώπινης υγείας.
            
         
               (6)
            
            
               Επίσης, τα συμπληρώματα διατροφής που περιέχουν ή προέρχονται από πρόπολη, βασιλικό πολτό και σπιρουλίνα διαπιστώθηκε ότι περιέχουν, σε ορισμένες περιπτώσεις, υψηλά επίπεδα ΠΑΥ που έχουν συνδεθεί με την εφαρμογή ακατάλληλων πρακτικών. Καθώς η εφαρμογή ορθών πρακτικών μπορεί να οδηγήσει στην επίτευξη χαμηλότερων επιπέδων, είναι σκόπιμο να θεσπιστούν μέγιστα επιτρεπτά επίπεδα για τους ΠΑΥ στα εν λόγω προϊόντα.
            
         
               (7)
            
            
               Υψηλά επίπεδα ΠΑΥ έχουν βρεθεί επίσης σε αποξηραμένα βότανα και αποξηραμένα μπαχαρικά, που επίσης συνδέονται με την εφαρμογή ακατάλληλων πρακτικών ξήρανσης. Ως εκ τούτου, είναι σκόπιμο να καθοριστούν μέγιστα επιτρεπτά επίπεδα για τους ΠΑΥ σε αποξηραμένα βότανα και αποξηραμένα μπαχαρικά. Οι παραδοσιακές μέθοδοι καπνισμού και επεξεργασίας που εφαρμόζονται στην καπνιστή πάπρικα και στο κάρδαμο έχουν ως αποτέλεσμα υψηλά επίπεδα ΠΑΥ. Δεδομένου ότι η κατανάλωση των μπαχαρικών αυτών είναι χαμηλή και προκειμένου να παραμείνουν στην αγορά τα εν λόγω καπνιστά προϊόντα, είναι σκόπιμο να εξαιρεθούν τα μπαχαρικά αυτά από τα μέγιστα επιτρεπτά επίπεδα.
            
         
               (8)
            
            
               Θα πρέπει να προβλέπεται ένα εύλογο χρονικό διάστημα, ώστε να επιτραπεί στα κράτη μέλη και στους υπευθύνους επιχειρήσεων τροφίμων να προσαρμοστούν στις νέες απαιτήσεις που ορίζονται στον παρόντα κανονισμό.
            
         
               (9)
            
            
               Ως εκ τούτου, ο κανονισμός (ΕΚ) αριθ. 1881/2006 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Τα τρόφιμα που απαριθμούνται στο παράρτημα του παρόντος κανονισμού, με την εξαίρεση εκείνων που αναφέρονται στο σημείο 6.1.11, τα οποία έχουν διατεθεί νόμιμα στην αγορά πριν την 1η Απριλίου 2016, μπορούν να παραμείνουν στην αγορά μετά την εν λόγω ημερομηνία έως την ημερομηνία ελάχιστης διατηρησιμότητας ή την ημερομηνία λήξης τους.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Απριλίου 2016, με εξαίρεση τα τρόφιμα που αναφέρονται στο σημείο 6.1.11 για τα οποία το μέγιστο επίπεδο εφαρμόζεται από την ημερομηνία έναρξης ισχύος του παρόντος κανονισμού.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
   
      ΠΑΡΑΡΤΗΜΑ
      Το τμήμα 6: «Πολυκυκλικοί αρωματικοί υδρογονάνθρακες» του παραρτήματος του κανονισμού (ΕΚ) αριθ. 1881/2006 τροποποιείται ως εξής:
      
                  1.
               
               
                  Το σημείο 6.1.2 αντικαθίσταται από το ακόλουθο κείμενο:
                  
                              «6.1.2
                           
                           
                              Κόκκοι κακάου και παράγωγα προϊόντα, με εξαίρεση τα προϊόντα που αναφέρονται στο σημείο 6.1.11
                           
                           
                              5,0 μg/kg λίπος από την 1.4.2013
                           
                           
                              35,0 μg/kg από την 1.4.2013 έως τις 31.3.2015
                              30,0 μg/kg λίπος από την 1.4.2015»
                           
                        
            
                  2.
               
               
                  Προστίθενται τα ακόλουθα σημεία 6.1.11, 6.1.12, 6.1.13, 6.1.14 και 6.1.15:
                  
                              «6.1.11
                           
                           
                              Ίνες κακάου και προϊόντα που προέρχονται από ίνες κακάου, που προορίζονται για χρήση ως συστατικά σε τρόφιμα
                           
                           
                              3,0
                           
                           
                              15,0
                           
                        
                              6.1.12
                           
                           
                              Τσιπς μπανάνας
                           
                           
                              2,0
                           
                           
                              20,0
                           
                        
                              6.1.13
                           
                           
                              Συμπληρώματα διατροφής που περιέχουν βότανα και τα παρασκευάσματά τους (39) (1)
                                  (2)
                              
                              Συμπληρώματα διατροφής που περιέχουν πρόπολη, βασιλικό πολτό, σπιρουλίνα ή τα παρασκευάσματά τους (39)
                           
                           
                              10,0
                           
                           
                              50,0
                           
                        
                              6.1.14
                           
                           
                              Αποξηραμένα βότανα
                           
                           
                              10,0
                           
                           
                              50,0
                           
                        
                              6.1.15
                           
                           
                              Αποξηραμένα μπαχαρικά, με εξαίρεση το κάρδαμο και το καπνιστό Capsicum spp.
                           
                           
                              10,0
                           
                           
                              50,0
                           
                        
            
         (1)  Τα παρασκευάσματα βοτάνων είναι παρασκευάσματα που λαμβάνονται από φυτικά προϊόντα (π.χ. ολόκληρα φυτά, μέρη φυτών, τεμαχισμένα ή κομμένα φυτά) με διάφορες διεργασίες (π.χ. έκθλιψη, σύνθλιψη, εκχύλιση, κλασμάτωση, απόσταξη, συγκέντρωση, ξήρανση και ζύμωση). Ο ορισμός αυτός περιλαμβάνει θρυμματισμένα ή σε σκόνη φυτά, μέρη φυτών, φύκη, μύκητες, λειχήνες, βάμματα, εκχυλίσματα, αιθέρια έλαια (πλην των φυτικών ελαίων τα οποία αναφέρονται στο σημείο 6.1.1.), χυμούς που προέρχονται από έκθλιψη και μεταποιημένα εξιδρώματα.
      
         (2)  Το μέγιστο επιτρεπτό επίπεδο δεν εφαρμόζεται σε συμπληρώματα τροφίμων που περιέχουν φυτικά έλαια. Φυτικά έλαια που χρησιμοποιούνται ως συστατικό σε συμπληρώματα τροφίμων θα πρέπει να συμμορφώνονται με το μέγιστο επιτρεπτό επίπεδο που καθορίζεται στο σημείο 6.1.1.».